સત્ય સમાન બીજો કોઈ ધર્મ નથી. કીર્તિમાન વ્યક્તિને જો અપયશ મળે તો કરોડો મૃત્યુ સમાન વેદના થાય છે. રામજી સુમંત્રને અયોદ્યા પાછા ફરવા સમજાવી રહ્યા છે. ત્યારે સુમંત્ર જવાબ અાપે છે કે, મહારાજા દશરથની અાજ્ઞા હતી કે તેમને ત્રણેને વનમાં ફેરવીને અયોધ્યા પાછા લઈ અાવવા તો હવે તમે પાછા ફરો. તમે વનમાં ગયા હતા તેમ તો કહેવાય જ ને? ત્યારે રામ કહે છે કે, અાવું વચન પાલન તે સાચા અર્થમાં વચન પાલન નથી. સત્ય એ પૂરેપૂરા સ્પષ્ટ અર્થમાં સત્ય હોવું જોઈએ અને અાવું સત્ય તો જ ધર્મ છે. પિતાની અાજ્ઞા ૧૪ વર્ષના વનવાસની હતી. તેથી વનના રહીને ૧૪ વર્ષ પૂરાં કરવાં, તે જ સત્ય છે. જે કહેવાનો ઈરાદો કે તાત્પર્ય હોય તે સ્પષ્ટ શબ્દોમાં વ્યક્ત થતું હોય તે સંપૂર્ણ સત્ય છે. જે વચનોથી સ્પષ્ટ ઈરાદો સમજાતો ન હોય તે વચનો સત્ય નથી.